Tutkimusjohtaja toivoo keskustelua eurovaltiosta

Saksan liittokansleri Angela Merkel ratkoo pakolaiskriisiä. Alain Jocard

Aaro Virolainen

Euroaluetta voidaan hilata nopeastikin niin kutsutun "eurovaltion" tai liittovaltion suuntaan, arvioi Ulkopoliittisen instituutin EU-tutkimusohjelman johtaja Juha Jokela Ulkopolitiikka-lehdessä.

Jokelan mielestä akuutti eurokriisi paljasti, ettei yhteinen rahapolitiikka toimi ilman yhteistä talouspolitiikkaa. Pitkospuut rahaliitto EMUn liittovaltiopolulle ladottiin eurokriisin syvimpinä hetkinä 2011–2012.

EMUn uudistamisesta laadittiin suunnitelmat ja aikataulut viime keväänä. Jokela kirjoittaa, että viiden puheenjohtajan paperissa EMUa halutaan "viimeistellä määrätietoisesti" yhtenäisemmällä talous- ja rahoituspolitiikalla sekä vahvistamalla euroalueen päätöksentekoa.

Kun jäsenmaat pohtivat lyhyen aikavälin uudistuksia, komission johdolla valmistellaan niin sanottua valkoista kirjaa kauaskantoisemmista uudistuksista. Jokelan mukaan valkoisen kirjan on määrä valmistua jo keväällä 2017.

– Pöydällä ovat muun muassa suunnitel­mat euroalueen yhteisestä varainhoitohallin­nosta ja jäsenvaltioiden välisistä fiskaalisista tasausmekanismeista, hän mainitsee.

– Tämän takia poliitti­seen keskusteluun nousevat uudelleen esityk­set euroalueen budjetista, verotusoikeudesta ja yhteisestä velanotosta.

Jokelan mielestä hyvä hetki keskustelulle olisi nyt, sillä myös Suomen on otettava asioihin kantaa.

Valtiovarainministeri Alexander Stubbin (kok.) kesällä asettama työryhmä arvioi EMUn uudistustarpeita, mutta pohdinnat eivät oikein herättäneet julkista mielenkiintoa. Juha Jokelan mielestä "sytykkeitä oli tarjolla".

Esimerkkinä sytykkeestä hän mainitsee ministeri Antti Tanskasen raportista kirjoittaman arvion raportin otsikon "Kahta reittiä ja vauhtia liittovaltioon".

– Asialla oli kiire, koska aikaa työryhmälle annettiin vain kuukausi, Jokela kirjoittaa.

Työryhmän mielestä EMUa voidaan uudistaa hajautetun vallan periaatteella tai keskittämällä valtaa EU-tasolle. Hajautetussa mallissa korostetaan markkinakuria ja jäsenmaiden vastuuta veloistaan.

– Nykyisistä liittovaltioista lähinnä Yhdysvallat, Sveitsi ja Kanada rakentuvat tämän mallin varaan, kirjoittaa Juha Jokela.

Keskitetty malli edellyttäisi isoja uudistuksia, yhteisvastuun lisäämistä ja vallan siirtämistä EU:lle. Jokelan mukaan tähän rinnastettavaa mallia käytetään Saksassa ja Espanjassa.

Markkinakurimallia tai hajautettua mallia kannatetaan esimerkiksi Suomessa ja Hollannissa, kun yhteisvastuumalli tai keskitetty malli nauttii kannatusta esimerkiksi kriisimaissa ja Saksassa.

Suomen hallitus ei juuri tue uudistuksia, jotka johtaisivat laajempaan yhteisvastuuseen. Jokelan tulkinnan mukaan kokoomus ja keskusta pitävät varovasti ovea raollaan EMUn syventämiselle, kun perussuomalaiset torppaavat koko ajatuksen.

Jokelan mielestä nykyisistä EU-maista vain Britannian arvioidaan pitkällä aikavälillä pysyvän varmuudella irti eurosta.

– Jos Britannia päätyy eroamaan EU:sta, eurovaltio laajentunee ajan myötä kattamaan muun jäljelle jäävän EU:n, johtaja Juha Jokela ennustaa.

Lue artikkeli tästä.